
Betegtájékoztató: Információk a felhasználó számára
Imipenem/Cilastatin Anfarm 500 mg/500 mg por oldatos infúzióhoz

imipenem/cilasztatin

Mielőtt elkezdik alkalmazni Önnél ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1.
Milyen típusú gyógyszer az Imipenem/Cilastatin Anfarm 500 mg/500 mg por oldatos infúzióhoz (a továbbiakban: Imipenem/Cilastatin Anfarm) és milyen betegségek esetén alkalmazható?

2.
Tudnivalók az Imipenem/Cilastatin Anfarm alkalmazása előtt

3.
Hogyan kell alkalmazni az Imipenem/Cilastatin Anfarm-ot?

4.
Lehetséges mellékhatások

5
Hogyan kell az Imipenem/Cilastatin Anfarm-ot tárolni?

6.
A csomagolás tartalma és egyéb információk

1.
Milyen típusú gyógyszer az Imipenem/Cilastatin Anfarm és milyen betegségek esetén alkalmazható?
Az Imipenem/Cilastatin Anfarm a karbapenem antibiotikumoknak nevezett gyógyszercsoportba tartozik. A felnőttek, serdülők, valamint az 1 éves és annál idősebb gyermekek különböző testrészein fertőzéseket okozó baktériumok (kórokozók) széles skáláját elpusztítja.
Kezelés

A kezelőorvosa azért írta fel Önnek az Imipenem/Cilastatin Anfarm-ot, mert az alábbiak közül egy (vagy több) fertőzéstípus fennáll Önnél:

· szövődményes hasi fertőzések;
· a tüdőt érintő fertőzések (tüdőgyulladás);
· fertőzések, melyeket a szülés közben vagy után kaphat el;
· szövődményes húgyúti fertőzések;
· szövődményes bőr- és lágyrészfertőzések.
Az Imipenem/Cilastatin Anfarm alkalmazható olyan lázas betegek kezelésére, akiknek alacsony a fehérvérsejtszámuk, és a lázuk feltehetőleg bakteriális fertőzésnek tudható be.

Az Imipenem/Cilastatin Anfarm alkalmazható a vér olyan bakteriális fertőzésének kezelésére, amely kapcsolatban állhat valamely fent említett fertőzéstípussal.

2.
Tudnivalók az Imipenem/Cilastatin Anfarm alkalmazása előtt
Nem alkalmazható az Imipenem/Cilastatin Anfarm:
· ha allergiás az imipenemre, cilasztatinra vagy a gyógyszer (6. pontban felsorolt) egyéb összetevőjére;
· ha allergiás más antibiotikumokra, például penicillinek, cefalosporinok vagy karbapenemek.
Figyelmeztetések és óvintézkedések
Tájékoztassa kezelőorvosát jelenlegi vagy múltbeli egészségügyi problémáiról, beleértve a következőket is:

· bármely gyógyszerrel, köztük az antibiotikumokkal szembeni allergia (a hirtelen fellépő, életveszélyes allergiás reakciók azonnali orvosi ellátást igényelnek);
· vastagbélgyulladás vagy egyéb gyomor-bél rendszeri megbetegedés;
· veseproblémák vagy húgyúti panaszok, beleértve a károsodott veseműködést (az Imipenem/Cilastatin Anfarm vérszintje megemelkedik a károsodott veseműködésű betegeknél. Központi idegrendszeri mellékhatások fordulhatnak elő, ha az adagot nem igazítják a veseműködéshez);
· bármely központi idegrendszeri betegség, mint például körülírt remegés, illetve epilepsziás görcsrohamok;
· májproblémák.

A teszt, amely a vörösvértesteket esetleg elpusztító antitestek jelenlétét jelzi (Coombs-teszt), pozitív eredményt adhat. A kezelőorvosa ezt meg fogja beszélni Önnel.

Gyermekek

Az Imipenem/Cilastatin Anfarm adása nem javasolt 1 évesnél fiatalabb vagy veseproblémákkal küzdő gyermekek esetében.

Egyéb gyógyszerek és az Imipenem/Cilastatin Anfarm
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Tájékoztassa kezelőorvosát, ha ganciklovirt szed, mely egyes vírusos fertőzések kezelésére használatos.

Tájékoztassa kezelőorvosát arról is, ha Ön valproinsavat vagy nátrium‑valproátot (melyek az epilepszia, bipoláris zavarok, migrén vagy skizofrénia kezelésére használatosak) vagy bármilyen véralvadásgátlót, például warfarint szed.

Kezelőorvosa fogja eldönteni, hogy Önnél az Imipenem/Cilastatin Anfarm alkalmazható-e ezen gyógyszerekkel együttesen.

Terhesség és szoptatás

Fontos, hogy mielőtt Imipenem/Cilastatin Anfarm-ot kap, közölje a kezelőorvosával, ha terhes, illetve teherbe kíván esni. Az Imipenem/Cilastatin Anfarm-ot nem vizsgálták terhes nők esetében. Terhesség esetén az Imipenem/Cilastatin Anfarm csak akkor alkalmazható, ha a kezelőorvosa úgy dönt, hogy a várható előny felülmúlja a kezelés esetleges kockázatait a fejlődő magzatra nézve.

Fontos, hogy mielőtt Imipenem/Cilastatin Anfarm-ot kap, közölje a kezelőorvosával, ha szoptat vagy szoptatni szeretne. A gyógyszer kis mennyiségben kiválasztódhat az anyatejbe, és hatással lehet a csecsemőre.
A kezelőorvosa dönti majd el, hogy szoptatás alatt alkalmazhat-e Imipenem/Cilastatin Anfarm-ot.

Mielőtt bármilyen gyógyszert elkezdene szedni, beszélje meg kezelőorvosával vagy gyógyszerészével.

A készítmény hatásai a gépjárművezetéshez és a gépek kezeléséhez szükséges képességekre

Van néhány, ezzel a készítménnyel összefüggő mellékhatás (például olyan dolgok látása, hallása vagy érzékelése, amely nincsenek ott; szédülés, aluszékonyság és forgó jellegű szédülés), amelyek befolyásolhatják egyes betegek gépjárművezetéshez vagy munkagépek kezeléséhez szükséges képességeit (lásd 4. pont).

Az Imipenem/Cilastatin Anfarm nátriumot tartalmaz
Ez a gyógyszer 37,6 mg nátriumot (a konyhasó fő összetevője) tartalmaz injekciós üvegenként, ami megfelel a nátrium ajánlott maximális napi bevitel 1,88%-ának felnőtteknél.

3.
Hogyan kell alkalmazni az Imipenem/Cilastatin Anfarm-ot?

Az Imipenem/Cilastatin Anfarm-ot orvos vagy más egészségügyi szakember készíti el és adja be Önnek. A kezelőorvosa dönti el, hogy mennyi Imipenem/Cilastatin Anfarm-ra van szüksége.

Alkalmazása felnőtteknél és serdülőknél
A készítmény ajánlott adagja felnőttek és serdülők esetében 500 mg/500 mg 6 óránként, illetve 1000 mg/1000 mg 6 vagy 8 óránként. Ha veseproblémái vannak, kezelőorvosa csökkentheti az adagját.

Alkalmazása gyermekeknél
A készítmény ajánlott adagja 1 éves vagy annál idősebb gyerekek esetében 15 mg/15 mg vagy 25 mg/25 mg/testtömeg‑kilogramm (ttkg) 6 óránként. 1 évesnél fiatalabb gyermekeknél és vesebetegségben szenvedő gyermekeknél az Imipenem/Cilastatin Anfarm alkalmazása nem javasolt.

Az alkalmazás módja

Az Imipenem/Cilastatin Anfarm-ot intravénásan (vénába) 20‑30 perc alatt adják be ≤ 500 mg/500 mg adag esetében vagy 40‑60 perc alatt > 500 mg/500 mg adag esetében. Hányinger esetén az infúzió beadásának üteme lassítható.

Ha az előírtnál több Imipenem/Cilastatin Anfarm-ot kapott

A túladagolás tünetei közé tartozhatnak a görcsrohamok, zavartság, remegés, hányinger, hányás, alacsony vérnyomás és lelassult pulzus. Amennyiben attól tart, hogy esetleg túl sok Imipenem/Cilastatin Anfarm-ot kapott, haladéktalanul forduljon kezelőorvosához vagy más egészségügyi szakemberhez.
Ha elfelejtették beadni Önnek az Imipenem/Cilastatin Anfarm-ot

Amennyiben attól tart, hogy esetleg kimaradt egy adag, azonnal forduljon kezelőorvosához vagy más egészségügyi szakemberhez.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.
Az alábbiakban felsorolt lehetséges mellékhatások gyakoriságának meghatározása az alábbi konvenció szerint történik:

· nagyon gyakori: 10 betegből több mint 1 beteget érinthet
· gyakori: 10 betegből legfeljebb 1 beteget érinthet
· nem gyakori: 100 betegből legfeljebb 1 beteget érinthet
· ritka: 1000 betegből legfeljebb 1 beteget érinthet
· nagyon ritka: 10 000 betegből legfeljebb 1 beteget érinthet
· nem ismert: a gyakoriság a rendelkezésre álló adatokból nem állapítható meg

Az alábbi mellékhatások ritkán fordulnak elő, ha azonban az Imipenem/Cilastatin Anfarm alkalmazása során, vagy azt követően fellépnek, a gyógyszer adását fel kell függeszteni, és azonnal tájékoztatni kell a kezelőorvost:
· allergiás reakciók, beleértve a bőrkiütést, az arc, ajkak, nyelv és/vagy torok duzzanatát (légzési vagy nyelési nehézséggel), és/vagy az alacsony vérnyomást;
· bőrhámlás (toxikus epidermális nekrolízis);
· súlyos bőrreakciók (Stevens–Johnson-szindróma és eritéma multiforme);
· a bőr és a szőrzet elvesztésével járó súlyos bőrkiütés (exfoliatív dermatitisz).
Egyéb lehetséges mellékhatások:

Gyakori:
· hányinger, hányás, hasmenés. A hányinger és hányás gyakrabban fordul elő alacsony fehérvérsejtszámú betegek esetében;
· duzzanat és vörösség a véna mentén, amely tapintásra rendkívül érzékeny;
· bőrkiütés;
· vérvizsgálatokkal kimutatott rendellenes májműködés;
· néhány fehérvérsejtfajta mennyiségének növekedése.
Nem gyakori:
· helyi bőrpír;
· helyi fájdalom és kemény csomó az injekció beadási helyén;
· bőrviszketés;
· csalánkiütés;
· láz;
· általában a vérvizsgálatokkal kimutatott vérképzőszervi rendellenességek, melyek a vér alakos elemeit érintik (a tünetek lehetnek: fáradtság, halvány bőr, a sebgyógyulás folyamatának megnyúlása);
· vérvizsgálatokkal kimutatott vesefunkció-, májfunkció- és vérképzőszervi rendellenességek;
· remegés és akaratlan izomrángás;
· görcsrohamok;
· pszichés zavarok (pl. hangulatingadozások és csökkent ítélőképesség);
· olyan dolgok látása, hallása vagy érzékelése, amelyek nincsenek ott (hallucinációk);
· zavartság;
· szédülés, aluszékonyság;
· alacsony vérnyomás.
Ritka:
· gombás fertőzés (kandidiázis);
· a fogak és/vagy a nyelv elszíneződése;
· súlyos hasmenéssel járó vastagbélgyulladás;
· az ízérzés zavarai;
· májelégtelenség;
· májgyulladás;
· hirtelen kialakuló súlyos vesekárosodás;
· a vizelet mennyiségének és színének megváltozása;
· az agy megbetegedése, bizsergő érzés (zsibbadás), körülírt remegés;
· halláscsökkenés.
Nagyon ritka

· gyulladás miatt bekövetkező súlyos májfunkció‑csökkenés (fulmináns hepatitisz);
· a gyomorban vagy a belekben fellépő gyulladás (gasztroenteritisz);
· véres hasmenéssel járó bélgyulladás (hemorrágiás kolitisz);
· piros, megdagadt nyelv, a nyelvszemölcsök túlburjánzása, ami szőrös kinézetű nyelvet eredményez, gyomorégés, torokfájás, fokozott nyáltermelés;
· hasi fájdalom;
· forgó jellegű szédülés (vertigó), fejfájás;
· fülzúgás (tinnitusz);
· több ízületben fellépő fájdalom, gyengeség;
· szabálytalan szívverés, a szív erőteljesen vagy gyorsan ver;
· kellemetlen érzés a mellkasban, nehézlégzés, rendellenesen felgyorsult és felületes légzés, fájdalom a gerinc felső részében;
· arckipirulás, az arc és az ajkak kékes elszíneződése, a bőr szerkezetének megváltozása, túlzott izzadás;
· nőknél a szeméremajak viszketése;
· a vérsejtek számának megváltozása;
· egy ritka, izomgyengeséggel járó betegség (miaszténia grávisz) súlyosbodása.
Nem ismert:
· rendellenes mozgások;
· izgatottság.
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell az Imipenem/Cilastatin Anfarm-ot tárolni?

A gyógyszer gyermekektől elzárva tartandó!

A csomagoláson feltüntetett lejárati idő (EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Legfeljebb 25 °C‑on tárolandó.

Első felbontás, illetve a gumidugó átszúrása után nem tárolható.
Feloldás után:
Az elkészített oldat kémiai és fizikai stabilitása 25 ºC-on 2 órán át igazolt.

Az elkészített oldat nem fagyasztható!
Mikrobiológiai szempontból a készítményt azonnal fel kell használni, kivéve amikor az elkészítés módszere kizárja a mikrobiológiai szennyeződés kockázatát. 

Amennyiben nem használják fel azonnal, a felhasználásig az eltartási idő és a tárolási körülmények a felhasználó felelőssége.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz az Imipenem/Cilastatin Anfarm?
· A készítmény hatóanyagai az imipenem és a cilasztatin. 500 mg vízmentes imipenemnek megfelelő imipenem‑monohidrátot, és 500 mg cilasztatinnak megfelelő cilasztatin‑nátriumot tartalmaz injekciós üvegenként.
· Egyéb összetevő: nátrium-hidrogén-karbonát.
Milyen az Imipenem/Cilastatin Anfarm külleme és mit tartalmaz a csomagolás?
Az Imipenem/Cilastatin Anfarm fehér vagy világossárga por oldatos infúzióhoz injekciós üvegben. 1 vagy 10 injekciós üveget tartalmazó kiszerelések.
Nem feltétlenül mindegyik kiszerelés kerül kereskedelmi forgalomba.
A forgalomba hozatali engedély jogosultja
Anfarm Hellas S.A.
4 Achaias Str & Trizinias

14564 Kifissia, Attiki, 
Görögország

Gyártó

ANFARM HELLAS S.A.
61st km Nat. Rd. Athens-Lamia,

32009 Schimatari, Görögország

III-as típusú injekciós üveg

10×
III-as típusú injekciós üveg
A betegtájékoztató legutóbbi felülvizsgálatának dátuma: 2021. május
---------------------------------------------------------------------------------------------------------------------------

Az alábbi információk kizárólag orvosoknak vagy más egészségügyi szakembernek szólnak:

Minden injekciós üveg kizárólag egyszeri alkalmazásra szolgál.

Feloldás
Minden egyes injekciós üveg tartalmát egy alkalmas infúziós oldat (lásd Inkompatibilitás és Feloldás után): 0,9%-os nátrium‑klorid-oldat 100 ml-éhez kell hozzáadni. Kivételes körülmények között, amikor a 0,9%-os nátrium‑klorid-oldat klinikai okok miatt nem alkalmazható, 5%-os glükóz-oldat használható helyette.
A javasolt eljárás az, hogy az alkalmas infúziós oldatból 10 ml‑t az injekciós üvegbe töltünk. Alapos felrázás után a keletkező keveréket az infúziós oldat tartályába töltjük.

FIGYELEM: A KEVERÉK KÖZVETLEN FELHASZNÁLÁSRA NEM ALKALMAS.

További 10 ml infúziós oldattal ismételjük meg a fenti eljárást, ezzel biztosítva az injekciós üveg teljes tartalmának az áttöltését az infúziós oldatba. A keletkező keveréket addig kell rázogatni, amíg teljesen tiszta nem lesz.

A fenti eljárás szerint elkészített oldat koncentrációja hozzávetőlegesen 5 mg/ml mind az imipenem, mind a cilasztatin vonatkozásában.

A színtelentől sárgáig történő színváltozás nem befolyásolja a készítmény hatásosságát.

Inkompatibilitás

Ez a gyógyszer laktáttal kémiailag inkompatibilis, ezért nem szabad laktátot tartalmazó oldószerrel feloldani. Ugyanakkor beadható olyan iv. rendszerbe, melyen keresztül laktát-tartalmú oldatot infundálnak.

Ez a gyógyszer kizárólag a Feloldás címszó alatt felsorolt gyógyszerekkel keverhető. 
Feloldás után
Az elkészített oldat kémiai és fizikai stabilitása 25 ºC-on 2 órán át igazolt.

Az elkészített oldat nem fagyasztható!
Mikrobiológiai szempontból a készítményt azonnal fel kell használni, kivéve amikor az elkészítés módszere kizárja a mikrobiológiai szennyeződés kockázatát. 

Amennyiben nem használják fel azonnal, a felhasználásig az eltartási idő és a tárolási körülmények a felhasználó felelőssége.

Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani.

